Document ID: /roh_data/filtered/fineweb-2-filterrobots_roh.jsonl.gz/33303

I na saja betg usità ch'i vegnia discutà uschè ditg, i saja sta exagerà. Uschè descrivan deputadas e deputads la debatta sur dal program da la regenza.
Bunamain l'entira sessiun è la debatta ida, e quai malgrà ch'i n'ha dà nagina votaziun. Il program vegn be prendì per enconuschientscha.
Dal turissem fin l'economia
Dentant la regenza prenda si ils votums e las remartgas dals deputads, ed uschia han els era propi nizzegià la schanza da far valair lur opiniun tar differents puncts dal program. Discutà ha il Cussegl grond per exempel davart il turissem, l’economia ubain la scolaziun.
Bun per la lescha da transparenza
Ils deputads e las deputadas na laschan dentant betg vilentar dal fatg, che la lescha da transparenza na vegn betg pli tractada en questa sessiun. Er sche quai è la tractanda ch'empermetta la blera tensiun. Pli gugent pli tard, dentant lura endretg e cun avunda temp, è stà il tenor dal Cussegl grond.